Document ID: /roh_data/filtered/fineweb-2-filterrobots_roh.jsonl.gz/4431

Sandet
Ota qualited da viver, buna spüerta sül sectur da sandet
Zuoz spordscha düraunt tuot l'an ün'ota qualited da viver - cun fich bger sulagl ed üna bella vista süllas muntagnas sainza tschiera. Ün muond, inua cha miraculs pitschens e grands da la natüra creeschan üna culissa paradisica per sport, cultura, travasch e quietezza. La sanited publica in Engiadin'Ota garantescha ün provedimaint da medicinic fich ot. La spüerta dad ospidels, asils da vegls e da chüra, meidis independents scu eir apotecas es fich vasta.
Meidi a Zuoz
Duonna dr.
Franziska Barta
Chesa Crasta
7524 Zuoz
Tel. 081/854 25 25
Ospidel Engiadin'Ota, Samedan
L'ospidel dal circul per tuot l'Engiadin'Ota as rechatta a Samedan e spordscha il provedimaint da basa schlargio. L'ospidel es respunsabel pel provedimaint da basa da la regiun Engiadin'Ota scu eir per las incumbenzas surregiunelas attribuidas dal chantun per l'Engiadina Bassa, Val Müstair, Puschlev e Bergiaglia. L'ospidel procura pel provedimaint acut staziunari da la populaziun scu eir pel provedimaint staziunari dals paziaints da la chirurgia. L'ospidel spordscha eir prestaziuns sül sectur da la ginecologia e da l'agüd da paglioulaintas. Impü spordscha l'ospidel eir funcziuns specialisedas per oters ospidels (impustüt illa radiologia).
Clinica Gut, San Murezzan
Cun la clinica Gut dispuona San Murezzan d'üna clinica privata. La clinica posseda indrizs da sterilisaziun modernischems ed üna tecnica da localiteds sterilas fich sensibla. Que sun premissas decisivas per cundiziuns d'operer sterilas. La clinica modernischma cun duos selas d'operaziuns, egen MRI e plazza d'atterrer per l'elicopter posseda melgrô il confort modern ün scharm "famiglier" predscho da paziaints indigens ed esters.
Spitex Engiadin'Ota
Grazcha al servezzan da la spitex paun persunas pertuchedas da restricziuns persunelas, chaschunedas da malatias, accidaints, impedimaint, vegldüm, maternited u simil, rester a chesa in lur ambiaint üsito u ir a chesa pü bod zieva ün sogiuorn staziunari. Il böt da la spitex es da mantegner e da promouver l'independenza dals cliaints. Lotiers prouvan ils lavuraints da la spitex d'involver scha pussibel l'ambiaint persunel dals pertuchos i'l agüd e la chüra.
Asil da vegls e da chüra Promulins, Samedan
L'asil da vegls e da chüra Promulins es üna dmura da dret public per glieud attempeda u glieud chi ho bsögn da chüra. L'asil chüra a persunas da l'Engiadin'Ota e cuntuorns. "Promulins" s'inclegia scu lö d'inscunter, promouva scu instituziun publica il contact e collia la dmura e la societed.